Antonio Banderas is puik in die nuwe Pedro Almodóvar rolprent, Pain & Glory! - Olka Bolka Web & E-Magazine
Photo Credit – Nico Bustos
Starring: Antonio Banderas, Asier Etxeandia, Leonardo Sbaraglia, Penélope Cruz.
Film rating: 16 D L N
Photo credit Manolo Pavón
Ó El Deseo. Photo by Manolo Pavón
RESENSIE – LEON VAN NIEROP
Wat gebeur as 'n seun, wat onbewus is van sy seksualiteit, op 'n ontvanklike ouderdom besef wat begeerte is? Die ervaring is so intens, dat die kind sy bewussyn verloor van skone baldadige verwondering. Hierdie bewuswording en self-ontdekking oorweldig die gehoor.
Berei jou voor op 'n fees van die oë. Nie noodwendig ooglekkergoed nie, maar 'n stimulasie van die sintuie. Dié flambojante bossiekop-rolprentmaker hou van helder kleure. Lakens was nog nooit so engel-wit en vol herinneringe nie. En 'n kralegordyn lyk soos 'n rolprent-reënboog.
Rooi is nog een van Almodóvar se gunsteling-kleure. Hy onthou veral in rooi hoe 'n ontluikende filmmaker 'n medium ontdek het wat suurstof aan sy siel bied en hom laat verstaan het dat film lewe is. Dit definieer wie hy is en praat 'n kragtige taal. In plaas van 'n kwas, verf hy nou met beelde.
Hy besin oor 'n rolprentmaker, (dalk hy self?), knap onderspeel deur Antonio Banderas, wat na 32 jaar vrede maak met 'n dwelmverslaafde akteur, gespeel deur Asier Etxeandia. Salvador probeer Alberto (Etxeandia) oorhaal om hul gerestoureerde rolprent voor 'n gehoor aan te bied. Maar twee vulkane bots en herinneringe spoel soos water oor humeure.
Water is 'n sentrale motief wat die gedagtestroomtegniek verteenwoordig. Tonele speel af wanneer hulle nodig is, nie soos 'n draaiboekstruktuur vereis nie.
Die doel van pyn – dus die verstaan van jouself deur jou emosies in film te verwerk, vorm nog een van die temas in hierdie aandoenlike, verbluffende kommentaar op die krag van film en huldeblyk aan menswees. ***** 5/5
Rolprent vertoon op die datums:
PAIN AND GLORY is Pedro Almodóvar se beste en mees persoonlike werk tot op datum. Dit is verhaal van herinneringe, spyt en aanvaarding enlaat die lyne tussen kuns en lewe vervaag. Dit is 'n mengsel tussen outobiografiese inligting en fiksie, met 'n kragtige effek. Soos die titel verklap, is die eindresultaat 'n warrelwind van hartseer en vreugde, wat kykers – van begin tot einde – sal boei.